ועדת הכספים, כנסת 19, פרוטוקול מספר 381, 2014-07-08 10:07

ניסן סלומינסקי: אנחנו שמחים לראות אתכם ונשמע לשמוע קצת דיווח.

ניסן סלומינסקי: כפי שסיכמנו, אנחנו גם נמשיך לעקוב אחרי הביצוע.

ניסן סלומינסקי: אני לא יודע מאיזה עמדה כל אחד יעקוב, אבל נעקוב.

ניסן סלומינסקי: על סדר היום אישור השקעת בעלים בחברת התעשייה הצבאית לישראל בע"מ בהתאם לסעיף 10 לחוק החברות הממשלתיות.

ניסן סלומינסקי: לאחר מכן יש לנו פנייה תקציבית שקשורה בזה.

ניסן סלומינסקי: מאחר וקיימנו הרבה מאוד דיונים, מי שתחליטו ייתן סקירה קצרה היכן זה נמצא, האם זה עומד בלוח הזמנים, האם יש תקלות, האם צופים פני עתיד למשהו בעייתי שנדע שאנחנו צריכים לא רק להשקיף מהצד.

ניסן סלומינסקי: בבקשה.

<אבי פלדר: בוקר טוב לכולם.

<אבי פלדר: בהמשך לדיון שהיה כאן בסוף חודש אפריל, ב-28 באפריל, אנחנו ממשיכים כרגע בתהליך עליו סוכם, מכינים את החברה להפרטה ואנחנו מגיעים היום לוועדה כאבן דרך נוספת במסגרת אותו תהליך בו הוחל.

<אבי פלדר: מבחינת החברה אנחנו עושים מספר פעילויות, כמו שסיכמנו ותיארנו כאן, כאשר אחת מהן היא קודם כל בתוך החברה, פרישת עובדים.

<אבי פלדר: בחודש מאי התחלנו בפרישת עובדים.

<אבי פלדר: סוכם על פרישה של 1,200 עובדים בתע"ש, כולל חברת הבת רשות אשקלון.

<אבי פלדר: בחודש מאי יצאו 112 עובדים, בחודש יוני יצאו עוד קרוב למאה עובדים ואנחנו נמצאים במתווה כפי שסוכם.

מיכל בירן: אתה יכול להרחיב קצת?

מיכל בירן: מי העובדים שיוצאים?

<אבי פלדר: העובדים שיוצאים הם עובדים שעבדו הרבה מאוד שנים בחברה, בדרך כלל משהו כמו שלושים שנים.

<אבי פלדר: עובדים עם ותק גדול מאוד.

<אבי פלדר: עובדים שנתנו הרבה מאוד ואנחנו נמצאים היום במבצע נוסף בדרום כך שהעובדים האלה התגייסו למבצע.

<אבי פלדר: דרך אגב, כבר הבוקר פנינו והעמדנו את כל החברה לרשות הצבא.

<אבי פלדר: אותם עובדים שעשו את זה במשך שלושים שנים, ממשיכים לעשות.

<אבי פלדר: העובדים שפורשים היום אלה עובדים שמיצו את עצמם בתוך החברה אחרי הרבה מאוד שנים של עבודה ויש תכנית מסודרת, תכנית פרישות.

<אבי פלדר: אני שמח שהתכנית הזאת הוסכמה יחד עם ועד העובדים ויחד עם ההסתדרות והאוצר.

ניסן סלומינסקי: אני רוצה לציין שיש כבר כזה ביטחון שהוא הרשה לעצמו לצאת לחופש אחרי כל כך הרבה שנים.

<קריאה: אדוני היושב ראש, אל תדאג, הוא און ליין כל הזמן.

ניסן סלומינסקי: אני בטוח אבל בכל אופן, זאת דרגה וזה שהוא לא כאן, סימן שהכול מתנהל על מי מנוחות.

<אבי פלדר: התהליך הזה של פרישת 1,210 עובדים שהתחיל כמו שאמרתי, יסתיים במהלך שנת 2015 כאשר במקביל החברה גם קולטת כמאתיים עובדים חדשים עבור פרויקטים שהם פרויקטים חדשים שנכנסים לחברה באופן שוטף וחלק מהאנשים גם מחליפים את העובדים שפורשים.

<אבי פלדר: זאת אומרת, יש לנו גם במקביל לפרישת עובדים גם קליטת עובדים וזה חשוב לציין כי בסך הכול זה גם מצעיר את החברה וזה גם נותן אופק לאנשים שנמצאים מבחינת היקף הפעילות.

<אבי פלדר: כפי שנאמר כאן, החברה גם נערכת לשינוי מבנה ארגוני.

<אבי פלדר: אנחנו יורדים מרמה של חמש חטיבות לרמה של שלוש חטיבות כאשר זה חלק מהצמצום בכוח אם וזאת גם התכנסות ברמות המטה, כך שהחברה מבחינת הפעילות העסקית שלה – שהיום היא פעילות בעייתית מבחינת רווח והפסד – אנחנו מתכננים להיות בסף 2015 וב-2016 חברה רווחית.

<אבי פלדר: זאת הכוונה שלנו.

<אבי פלדר: במקביל אני יכול לציין שאנחנו ממשיכים בפעילות העסקית של החברה.

<אבי פלדר: החברה בשנה שעברה הכניסה הרבה מאוד הזמנות משווקי יצוא, משהו כמו שמונים-תשעים אחוזים מההזמנות שנכנסו לחברה היו דווקא משווקי יצוא.

<אבי פלדר: השנה אנחנו ממשיכים במגמה הזאת.

<אבי פלדר: יש לנו פוטנציאל גדול מאוד.

<אבי פלדר: רק לסבר את האוזן, אנחנו נמצאים היום במשאים ומתנים בשווקי יצוא בהיקף של מעל שני מיליארד שקלים, כך שמבחינה זאת אנחנו צופים שגם השנה הזאת תהיה שנה טובה וזה ייתן לנו אופק טוב לחברה.

<אבי פלדר: אנחנו גם עומדים לממש את ההסכם שלנו עם משרד הביטחון לרכש חמש-שנתי.

<אבי פלדר: ההסכם הזה נחתם באותה מסגרת הסכמים שנחתמה בערב חג הפסח, אושרה כאן בוועדת הכספים ואנחנו מצפים שבימים הקרובים גם ממשרד הביטחון יגיעו ההזמנות החדשות ויאפשרו ליישר את הקווים ולעבוד בצורה אופטימלית בקווי הייצור.

<אבי פלדר: דבר נוסף שצריך להגיד זה המעבר לנגב.

<אבי פלדר: אני חושב שזה סופר חשוב.

<אבי פלדר: אנחנו כולנו יודעים שזאת אחת המטרות של כל התהליך הזה.

<אבי פלדר: החברה נערכה, הוקמה מינהלת שעוסקת בנושא המעבר לנגב ביחד עם משרד הביטחון שעוסק בכל הנושא הסטטוטורי יחד עם משרד האוצר.

<אבי פלדר: יש היום פעילות גדולה מאוד עם לוח זמנים צפוף מאוד שהמטרה שלו בשנת 2020 עד 2022 להעביר את כל הפעילות שנמצא היום ברמת השרון לנגב.

<אבי פלדר: זאת פעילות שאנחנו עושים במקביל לכל הדברים האחרים של החברה.

<אבי פלדר: תמיד אמרתי שיש שתי חברות, חברה אחת שעובדת בתחום העסקי וחברה שנייה שעסקה בכל נושא ההסכמים ובכל הנושא של השלמת דברים.

<אבי פלדר: אני מקווה שעכשיו אנחנו מתאחדים לחברה אחת ובהמשך לאישור היום של ועדת הכספים, אדוני היושב ראש, אנחנו נוכל לעבוד בצורה אופטימלית בשנתיים הקרובות ולצאת לדרך חדשה.

<אבי פלדר: רשות החברות מתכוונת ב-2015 להפריט את החברה וגם בנושא הזה הקמנו הרבה מאוד צוותי עבודה ואנחנו עובדים יד ביד עם רשות החברות כדי להשלים את המהלך הזה ב-2015 ובסוף 2015 החברה כבר תהיה חברה פרטית.

<אבי פלדר: זאת הכוונה.

ניסן סלומינסקי: נראה לך שאתם עומדים בלוחות הזמנים ובכל התחנות שנקבעו?

<אבי פלדר: אנחנו עומדים בצורה הדוקה מאוד בכל לוחות הזמנים.

<אבי פלדר: אנחנו לא אפשרנו חופשות גם בקיץ הזה להרבה מאוד אנשים כדי לעמוד בתהליך ובכל המחויבויות שלנו כדי לצאת לדרך בסוף השנה הזאת, תחילת שנה הבאה.

ניסן סלומינסקי: אני מבין שכל המעבר הוא באחריות של משרד הביטחון.

<אבי פלדר: משרד הביטחון אחראי לנושא הסטטוטורי והקים אצלו מינהלת לנושא המעבר לנגב.

<אבי פלדר: כלה פעילות של מה להעביר ואיך להעביר, בתוך החברה נעשית עבודה גדולה מאוד שהמטרה שלה היא למפות את כל התהליכים שעוברים לנגב ושנית, לבדוק מה הן הטכנולוגיות העדכניות בעולם כי בסך הכול היום העולם מתקדם ואנחנו נמצאים היום בבדיקה מאוד יסודית טכנולוגית עמוקה של כל המומחים שלנו כאשר המטרה היא לעשות משהו שיהיה הרבה יותר יעיל עם תפוקה יותר גדולה על השטח ועלות יותר נמוכה.

ניסן סלומינסקי: אתם מתכננים שכתוצאה מהמעבר, הרבה מעבר לעובדים עליהם סוכם כנראה יפרשו כל אחד בזמנו ובעתו אבל תצטרכו להכניס כוח אדם חדש מהדרום?

ניסן סלומינסקי: או שאנשים יעברו לשם?

<אבי פלדר: אנחנו מתכננים גם וגם אבל כבר היום יש מחלקות מסוימות בחברה שאנחנו לא מבצעים קליטה, לא אושרה קליטה מאזור המרכז אלא קליטה רק מאזור באר שבע.

<אבי פלדר: לדוגמה, ניסויים שלנו, אנחנו כבר לא קולטים היום אנשים מאזור המרכז אלא ההכוונה היא לקלוט אנשים מאזור הדרום, מאזור באר שבע כי זה יהיה מוקד הפעילות שלנו בעתיד.

<אבי פלדר: לכן כל ההכוונה הזאת הולכת כבר לדרום.

ניסן סלומינסקי: יש חברה אחת שהולכת בנפרד.

<אבי פלדר: יש את תומר, שהיא פעילות נוספת שעוסקת בתחום ההנעה.

<אבי פלדר: יחד עם משרד הביטחון אנחנו עובדים על הפיצול של הגוף הזה מתוך התע"ש, וזאת פעילות שנעשית יחד עם מערכת הביטחון.

<אבי פלדר: גם כאן זה נעשה ברמה היום יומית עם לוחות זמנים.

ניסן סלומינסקי: אבל היא תישאר באזור המרכז?

<אבי פלדר: כן.

<אבי פלדר: היא תישאר באותו מקום בו היא נמצאת היום.

<אבי פלדר: לא יצטרכו לבנות תשתיות חדשות אלא יצטרכו להשלים תשתיות.

<אבי פלדר: תע"ש ותומר יעבדו יד ביד גם לאחר מכן.

<אבי פלדר: יש בינינו הסכם וההסכם הזה ייכנס לתוקף מיד עם הפיצול בין תומר לתע"ש.

ניסן סלומינסקי: משרד הביטחון יעמוד בהתחייבויות שלו לגבי רכישה של 550?

<אבי פלדר: אנחנו סיכמנו עם משרד הביטחון את ההסכמים ובימים הקרובים אנחנו צריכים לקבל את ההזמנות הראשונות.

<אודי אדם: ראשית, אני רוצה להודות לוועדה וליושב ראש – בהנחה שההעברה התקציבית תאושר – על הנחישות ועל הליווי והתמיכה.

<אודי אדם: זה לא מובן מאליו ואני לא חושב שבשנים האחרונות היו חברות בסדר גודל כזה כמו תע"ש שעוברות את התהליך הזה ואני חושב שעד כה בהצלחה.

<אודי אדם: אנחנו היום בנקודת אל חזור.

מיכל בירן: לצערם של חצי מחברי הכנסת.

<אודי אדם: אני לא חושב שיש כאן צער של אף אחד.

מיכל בירן: לצערי.

<אודי אדם: לטובת החברה ולהבראת החברה, אני חושב שזאת ההחלטה הנכונה ביותר.

<אודי אדם: אגב, ימים כאלה כמו המבצע הזה, פתאום מבהירים את הערפל שיש בנחיצות לחברה עם יכולות כאלה.

מיכל בירן: על זה אנחנו מסכימים.

מיכל בירן: השאלה מה יקרה כאשר זה יהיה אצל האחים עופר ואז ימכרו את זה לסינים.

מיכל בירן: אז נהיה שוב בדיון הזה וניזכר מה אמרנו.

ניסן סלומינסקי: לא.

ניסן סלומינסקי: זה לא יהיה כך.

<אודי אדם: אני לא רוצה להיכנס לזה.

מיכל בירן: עכשיו זה נראה מופרך.

<אודי אדם: תפקידי כיושב ראש הדירקטוריון הוא לעזור לחברה ולהביא אותה למצב שהיא עומדת גם ביעדים שלה וגם עומדת בהחלטה שוועדת הכספים גם מגבה אותה, שזאת הפרטה.

<אודי אדם: לכן אנחנו נעמוד בלוחות הזמנים כי לוחות הזמנים כאן הם מאוד קריטיים, גם במימון שתכף נראה שהחברה מקבלת וגם במעבר לנגב.

<אודי אדם: המעבר לנגב, אם לא יהיו בעיות של פקידים – וסליחה על הביטוי - החברה תעבור בזמן.

<אודי אדם: מה זה בזמן?

<אודי אדם: ב-2022 אפשר יהיה להעביר את הכול לנגב.

<אודי אדם: אם יערימו מכשולים, זה לא יהיה.

<אודי אדם: אני תמיד נותן כדוגמה את עיר הבה"דים.

<אודי אדם: עיר הבה"דים, יכולנו ב-2006 להיות שם ואנחנו באיחור של שמונה שנים וזה עולה הרבה כסף.

ניסן סלומינסקי: בכל מדינת ישראל יכלה להיות היום בנייה מסוג אחר לגמרי בלי בעיות של מחירי דירות וכולי, אם היה אפשר לבנות משהו בפחות מ-13 שנים.

ניסן סלומינסקי: היום לבנות בית, זה 13 שנים.

<אודי אדם: אני חושב שזה לא נכון.

ניסן סלומינסקי: בטח שלא.

ניסן סלומינסקי: אין תקדים כזה בעולם.

<אודי אדם: לכן אנחנו נעמוד בלוחות הזמנים.

<אודי אדם: אני מודה מאוד לשאר הגורמים, לכל משרדי הממשלה השונים.

<אודי אדם: אני חושב שנעשתה כאן עבודה לא קלה אבל בסופו של דבר החברה יוצאת לדרך חדשה.

<אודי אדם: אדוני היושב ראש, שאלת לגבי הנושא של העובדים.

<אודי אדם: תהיה פרישה טבעית, בוודאי, אבל הנגב היום, הגופים המרכזיים בנגב כמו אוניברסיטת בן-גוריון, כמו מכללת סמי שמעון, כמו עיריית באר-שבע, כמו מועצת הר הנגב, ערוכים גם מנטלית וגם בתפיסת העולם שלהם לקלוט חברה כזאת.

<אודי אדם: לכן אני חושב שזה יעשה רק טוב לנגב מבחינת כל הגורמים.

<אודי אדם: תודה רבה.

ניסן סלומינסקי: יש עוד משהו שרוצה להוסיף?

<יובב גביש: רכז תעשיות ביטחוניות ברשות החברות.

<יובב גביש: אני לא ארחיב על מה שנאמר כאן על ידי המנכ"ל ועל ידי היושב ראש, אבל אנחנו, כמי שמנהלים את תהליך ההפרטה יחד עם אגפי האוצר ועם משרדי הממשלה וכמובן יחד עם החברה, אנחנו כן נדווח שאנחנו מתקדמים בצורה יפה בהתאם ללוחות הזמנים לתהליך ההפרטה.

<יובב גביש: אמנם היה לנו עיכוב די משמעותי בתחילת השנה עד לחתימת ההסכמים עם העובדים ועד שדרך ההפרטה אושרה, אבל מבחינתנו זה לא מעכב את לוחות הזמנים אלא זה מצמצם תהליכים שהיו אמורים לקרות בטווח זמנים גדול יותר.

<יובב גביש: אנחנו כרגע בעבודה מתואמת בכמה מאמצים מסדירים את פעילות החברה יחד עם החברה בכל היבטי המקרקעין, איכות סביבה, מעבר לנגב, הסדרת ההיבטים הכספיים, מבנה ההון של החברה.

<יובב גביש: יש כאן היבטים של פיצול של חברה אחת לשלוש חברות וזה לא פשוט גם ברמה המשפטית וחשבונאית.

<יובב גביש: אלה תהליכים שאנחנו נצטרך לעשות והכוונה שלנו עד סוף השנה לצאת במכרז להליך ההפרטה במטרה להפריט את החברה עוד בשנת 2015 עד סוף השנה.

<שלומית ארליך: חשוב לומר שבפנייה יש שני אלמנטים כאשר האלמנט הראשון הוא לאשר השקעה בחברה, השקעת בעלים בחברה, בסכום של עד 500 מיליון שקלים, ובנוסף, וזה שונה מפניות שהגיעו אלינו עד היום, גם לאשר הלוואות המדינה לחברה כולן או חלקן או המרתן להון מניות בעיתוי שתקבע רשות החברות הממשלתיות, בתיאום עם החשב הכללי.

<שלומית ארליך: לצורך העניין הזה, אני מבינה שהבאתם את המסמך הנוסף הזה שעומד ביחס לסטטוס הלוואות תע"שד שמונח בפני חברי הכנסת.

<שלומית ארליך: אם אתה יכול לומר כמה מלים על המסמך.

<יובב גביש: מכיוון שזה הנושא השני שעל סדר היום, לא התייחסתי אליו כי אני מציע שאגף התקציבים יציג את הסכם המימון כמי שהוביל אותו.

<יובב גביש: בנוגע להלוואות המדינה, מדובר בסוגיה יחסית טכנית שהתלבטנו האם נדרש אישור או לא, אבל למען הסר ספק הבאנו אותה לאישור.

<יובב גביש: עד היום, כמו שרשום בספרי המדינה, ויש כאן מסמך שמפרט מעט את ההלוואות שניתנו לתע"ש במהלך השנים שעומדות בספרי המדינה על כשלושה מיליארד שקלים, שלושה מיליארד ו-141 מיליון ליתר דיוק, כאשר חלק לא קטן מהסכום הזה הוא ריבית על הלוואות שניתנו.

<יובב גביש: למעשה הסכום של הקרן שניתן הוא הרבה יותר נמוך והוא סדר גודל של שני מיליארד שקלים, הלוואות שניתנו שחלקן הגדול ניתן כאן במסגרת ועדת הכספים ואושר בהתאם לסעיף 10 לחוק החברות הממשלתיות, שזה סעיף שמדבר על השקעה בחברה.

<יובב גביש: למעשה חלק גדול מההלוואות אושר מראש כהשקעה בחברה מכיוון שהיה ספק גדול אם החברה תוכל להחזיר את ההלוואות האלה.

<יובב גביש: כחלק מהליך ההפרטה, וכמו שכתוב בהחלטת ההפרטה, ואמרנו את זה בדיון הקודם, וכחלק מהסכם המימון, אנחנו נדרשים למחול על ההלוואות האלה ולהמיר אותן להשקעה בהון מניות לפני הפיצול של החברה והשלמת תהליך ההפרטה וזה דורש כמובן גם כאן לאישור של ועדת הכספים.

מיכל בירן: זה אומר שאחרי שהחברה תופרט, מה זה אומר שממירים את זה להון מניות?

<יובב גביש: המשמעות היא שההלוואות האלה, שהיום הן רשומות כהתחייבות ברמת החברה, יומרו כהשקעה על הון מניות.

<יובב גביש: מכיוון שהמדינה היא בעלת המניות היחידה בחברה, למעשה ההלוואות יימחקו ויומרו להון מניות.

מיכל בירן: זה רק סמנטי?

אראל מרגלית: לא.

אראל מרגלית: אם משאירים חוב, כל קונה שבא, קשה לו מאוד להגדיל את החברה.

אראל מרגלית: אם אתה ממיר את זה להון מניות, כל קונה שבא קונה אחוזים בחברה.

ניסן סלומינסקי: זה חלק מכל התהליך עליו דיברנו.

ניסן סלומינסקי: המשמעות היא השקעת בעלים בסכום של עד 500 מיליון שקלים, וחוץ מזה מחילה על הלוואות המדינה לחברה, כולן או חלקן, או המרתן להון מניות, סדר גודל של שלושה מיליארד ו-140 מיליון שקלים.

ניסן סלומינסקי: חבריי, זה בתוך התהליך וכבר עסקנו בזה הרבה.

אראל מרגלית: היום הגיעה השעה.

אראל מרגלית: זה לא קל, אבל זה המתווה.

ניסן סלומינסקי: מי בעד אישור אישור השקעת בעלים בחברת התעשייה הצבאית לישראל בע"מ בהתאם לסעיף 10 לחוק החברות הממשלתיות?

ניסן סלומינסקי: בעד – רוב

ניסן סלומינסקי: אושר

ניסן סלומינסקי: אושר.

ניסן סלומינסקי: אנחנו עוברים לחלק השני בסדר היום.

ניסן סלומינסקי: פנייה תקציבית מספר 140 בנושא העמדת הלוואת בעלים לחברת תעשייה צבאית בע"מ, שזה בעיקר נועד לנושא של המשכורות, כך אני מבין.

<אמיר אדרי: אנחנו מאשרים עכשיו תקצוב החברה למשך שנתיים, שנת 2014 ו-2015.

<אמיר אדרי: אנחנו רוצים לקבל אישור של מסגרת בסך של 500 מיליון שקלים אבל זה עד 500 מיליון שקלים וזאת רק מסגרת.

<אמיר אדרי: זה תלוי בביצוע החברה.

<אמיר אדרי: ככל שהחברה תצליח, אנחנו נתקצב אותה בפחות וככל שהמצב יהיה שלילי, אנחנו נתקרב למסגרת האמורה.

ניסן סלומינסקי: ברגע שהוא יודע שהוא מכוסה, אין לו שום אינטרס להצליח.

ניסן סלומינסקי: אסור לעשות דבר כזה.

<אמיר אדרי: זה ברור לנו.

<אמיר אדרי: בהסכם יש מנגנונים ברורים ויש לחברה תמריצים.

<אמיר אדרי: להערכתנו זה יהיה הרבה יותר נמוך מ-500 מיליון שקלים התקצוב בפועל אבל סך המסגרת היא כ-500 מיליון שקלים.

<אמיר אדרי: התקצוב בשנת 2014 הוא בסך הכול 220 מיליון שקלים.

ניסן סלומינסקי: חזוי.

<אמיר אדרי: חזוי.

אראל מרגלית: מה הביצועים של החברה כרגע?

<אבי פלדר: אנחנו מתכוננים השנה למכור בהיקף של 1.9 מיליארד שקלים.

<אבי פלדר: שוב, זה תלוי בתזרים המזומנים שלנו.

<אבי פלדר: מבחינת הזמנות אין לנו בעיה.

<אבי פלדר: אנחנו מדברים על כלל החברה.

<אבי פלדר: זאת אומרת, תע"ש והחברות בנות שלה.

<אבי פלדר: מבחינת צבר הזמנות, אנחנו נמצאים כרגע בהיקף של חמישה מיליארד שקלים הזמנות.

<אבי פלדר: ציינתי לפני שנכנסת שאנחנו נמצאים היום במשאים ומתנים על הזמנות בהיקף של שני מיליארד שקלים, כך שמבחינה זאת אנחנו צופים עתיד טוב.

אראל מרגלית: זה בערוצים מעניינים וחדשים של מוצרים?

<אבי פלדר: חלק מוצרים חדשים של החברה וחלק מוצרים בהם אנחנו ממשיכים.

<אבי פלדר: כל המוצרים שמדברים עליהם היום, אלה מוצרים שבעצם פותחו בחמש-שש שנים האחרונות.

אראל מרגלית: אם היינו יוצאים ל-רוט שאו, מה שני המוצרים המרכזיים שהיית שם?

מיכל בירן: הוא יכול להגיד לך ואז הוא יצטרך להרוג אותך.

ניסן סלומינסקי: לא רק אותו.

<אבי פלדר: אחד הוא הנושא של חימוש מדויק, אחד הנושא של ניוד החי"ר.

<אבי פלדר: יצאנו לתערוכה ולפני כשדלושה שבועות היינו בתערוכה ביורו סטורי.

<אבי פלדר: בתערוכה הזאת הצגנו רכב חדש שלנו שמיועד לכוחות חי"ר שנקרא שומר ראש, בודי גארד, שזה מוצר חדש לחלוטין שחשפנו בתערוכה הזאת.

<אבי פלדר: דרך אגב, אנחנו היינו בדירוג של החברות – הציגו שם כ-1,500 חברות – בין העשירייה המובילה בדירוג החברות שהיה עניין לקהל לבוא ולראות אותן.

<אבי פלדר: נושא נוסף הוא נושא של רקטות ארטילריות שהיום אנחנו נותנים את הטון בתחום הזה בעולם ולא רק במדינת ישראל.

<אבי פלדר: כל הפיתוחים שלנו בתחום הרקטות הארטילריות אלה רקטות ארטילריות מדויקות.

<אבי פלדר: אנחנו מדברים על רקטות עם טווח של 150 ויותר קילומטרים בדיוק של מטרים בודדים.

<אבי פלדר: זה סוג המוצרים שהיום אני יכול להגיד בגאווה לא קטנה שמחקים אותנו לא מעט בעולם בתחומים האלה.

<אבי פלדר: אנחנו נמצאים בשלישייה הראשונה בכל המוצרים האלה בעולם ולא במדינת ישראל.

אראל מרגלית: מי שני המתחרים הראשיים שלכם?

<אבי פלדר: יש הרבה.

<אבי פלדר: יש מתחרים ברוסיה, יש מתחרים בסין, יש כמובן מתחרים בארצות הברית.

<אבי פלדר: אנחנו נמצאים בשלישייה הפותחת במוצרים האלה.

<אבי פלדר: כמובן כל הנושא של נשק מדויק, החל מחייל החי"ר דרך נשק הפצמ"ר.

<אבי פלדר: יש לנו היום פצמ"ר מדויק שנמצא בשירות ונכנס גם לצה"ל וגם לצבאות אחרים כולל פעילות נרחבת מאוד שלנו בארצות הברית עם חידושים ודברים שלא נראו היום.

<אבי פלדר: פצמ"ר לטווח של 16 קילומטרים כאשר היום הטווח המקובל לפצמ"ר הוא שישה עד שבעה קילומטרים, כך שזה דבר שהוא כמעט שובר שוויון.

אראל מרגלית: קראתי גם קודם ואני רואה שיש הרבה מאוד דברים חדשניים ומעניינים.

אראל מרגלית: איך אתה לוקח את ההתלהבות הזאת לדינמיקה והאנרגיה העסקית של החברה כאשר החברה בעצם עומדת בין השמים לארץ?

אראל מרגלית: איך אתה עושה את זה ביום יום?

ניסן סלומינסקי: האינטרס שלה הוא הרבה יותר.

ניסן סלומינסקי: אם יוצאים להפרטה, שההפרטה תצליח במובן הזה שהיא תהיה מספיק יפה וטובה וחכמה כדי שיבצעו אותה וייאבקו עליה.

<אודי אדם: אם תאשרו את מימון הביניים, יש כאן שני וקטורים אי אפשר לעצור אותם.

<אודי אדם: האחד זה כמובן תהליך ההפרטה כי החברה מאוד מעניינת עם המוצרים שציין המנכ"ל, והדבר השני היא היכולת שלנו עכשיו להשקיע באמת בפיתוח של מוצרים כאלה.

אראל מרגלית: כלומר, לרוץ קדימה על אותם קווי מוצר שהם קווי המוצר המעניינים ועליהם היית רוצה לנצל את החברה בעשר השנים הקרובות.

<אודי אדם: בוודאי.

<אודי אדם: ביורו סטורי, מה שהמנכ"ל אמר קודם, מציגים שם 1,500-1,600 חברות מכל העולם.

<אודי אדם: זאת התערוכה הגדולה ביותר.

<אודי אדם: הביתן שלנו לא היה הגדול ביותר מהביתנים של הישראלים אבל אנחנו היינו בין עשרת המובילים בהיבט המקצועי.

<אודי אדם: לכן יש כאן סל מוצרים שבמערכת הביטחון הוא הקטר וכך גם לכל העולם.

<אודי אדם: לאחר שתאשרו את מימון הביניים הזה, זה החמצן של החברה.

ניסן סלומינסקי: פנייה מספר 140.

<אמיר אדרי: הפנייה התקציבית נועדה לתקצב סך של 220 מיליון שקלים בשנת 2014 לטובת סיוע לחברת תע"ש.

ניסן סלומינסקי: חלק גדול מיועד למשכורות.

<אמיר אדרי: כן.

<אמיר אדרי: בין היתר.

ניסן סלומינסקי: זה בהתאם לכל התהליך של ההסכם.

ניסן סלומינסקי: כל המתווה.

אראל מרגלית: כבר התחיל הסכם פרישה עם חלק מהעובדים.

<אבי פלדר: התחיל.

<אבי פלדר: בחודש מאי כבר יצאו מעל מאה עובדים ובחודש יוני המשכנו בתהליך וכך בכל חודש וחודש.

<אבי פלדר: תוך שנה 1,200 עובדים יעזבו את החברה.

אראל מרגלית: אתם גם קולטים עובדים חדשים?

<אבי פלדר: כן.

<אבי פלדר: אנחנו קולטים מאתיים עובדים חדשים שחלקם הגדול הם דיסציפלינות חדשות על בסיס המוצרים החדשים שדיברנו עליהם.

<אבי פלדר: דרך אגב, בהזדמנות הזאת, הזכרתי בעבר ליושב ראש הוועדה, אני מציע, בהמשך לשאלה של חבר הכנסת מרגלית, לעשות ישיבה בתע"ש או להזמין אתכם לביקור בתע"ש.

ניסן סלומינסקי: אכן הוזמנו.

<אבי פלדר: אני חושב שכדאי לממש אותה.

<אבי פלדר: הגיע הזמן.

אראל מרגלית: אנחנו רוצים לבוא.

אראל מרגלית: אם אתה רוצה לעשות משהו אופרטיבי, תקבע לנו ישיבה בדרום באחד הימים הקרובים.

ניסן סלומינסקי: לא בימים הקרובים.

ניסן סלומינסקי: יש לנו מע"מ אפס.

אראל מרגלית: יש לך בעיה לשים את מע"מ אפס קצת בצד?

<אבי פלדר: אדוני היושב ראש, אשדוד ואשקלון נמצאות בטווח הטילים ותחת הקסאמים.

<אבי פלדר: האנשים שם ממשיכים לעבוד באופן רצוף ולא עצרו לרגע את העבודה שלהם.

<אבי פלדר: אתמול הייתי שם לראות את זה.

<אבי פלדר: תאמין לי, אנשים עם ברק בעיניים יותר מאשר ביום רגיל.

ניסן סלומינסקי: את זה אנחנו יודעים.

אראל מרגלית: מיכל ואני באים, ומי שירצה – יצטרף.

אראל מרגלית: בימים הקרובים.

ניסן סלומינסקי: רבותיי, אנחנו מדברים כאן על 145 מיליון ו-658 אלף שקלים.

ניסן סלומינסקי: מי בעד אישור פנייה מספר 140?

ניסן סלומינסקי: בעד – פה אחד

ניסן סלומינסקי: הפנייה אושרה פה אחד.

אראל מרגלית: היה 220 מיליון.

ניסן סלומינסקי: לא.

ניסן סלומינסקי: מאחר ואיציק לא נמצא כאן, אני צריך להגיד שב-9 לחודש משלמים משכורות וכדי שאפשר יהיה לשלם משכורות, עכשיו יש לכם את הכסף כך שגם העובדים יהיו מרוצים.

<אורה בהלקר: ב-9 ליוני לא קיבלנו משכורת בזמן.

<אורה בהלקר: בחודש שעבר היה לנו עיכוב כי לא היה כסף.

ניסן סלומינסקי: את רואה, זה רק הגיע לידינו והזדרזנו לעשות זאת כדי שיהיה.

ניסן סלומינסקי: בהצלחה.

ניסן סלומינסקי: בפגרה ננסה לעשות ישיבה אצלכם ולראות את הדברים מקרוב.

ניסן סלומינסקי: תודה ובהצלחה גדולה.